KOMMISSIONENS FORORDNING (EF) Nr. 382/98 af 18. februar 1998 om ændring af forordning (EØF) nr. 3846/87 for så vidt angår nomenklaturen over eksportrestitutioner for landbrugsprodukter i forbindelse med kirsebær, der er konserveret midlertidigt, men ikke tilberedt til umiddelbar fortæring
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager (1), senest ændret ved forordning (EF) nr. 2199/97 (2), særlig artikel 16, stk. 8, og
ud fra følgende betragtninger:
Nomenklaturen over eksportrestitutioner for landbrugsprodukter blev fastsat ved Kommissionens forordning (EØF) nr. 3846/87 (3), senest ændret ved forordning (EF) nr. 2541/97 (4);
for at være berettiget til eksportrestitutioner skal kirsebær, der er konserveret midlertidigt, men ikke tilberedt til umiddelbar fortæring, henhørende under KN-kode 0812, være uden stilk og kerne og konserveret i en flydende svovlopløsning og med en drænet nettovægt mindst svarende til 50 % af nettovægten;
især for små kirsebær kan det være nødvendigt at forøge mængden af saltlagen i transportbeholderen til over 50 % af vægten for at sikre deres fuldstændige neddypning i saltlagen ved beholderens åbning; for at dette produkt kan omfattes af eksportrestitution, bør minimumsprocentdelen af den drænede nettovægt i forhold til nettovægten nedsættes;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -
UDSTEDT FØLGENDE FORORDNING:
Artikel 1
I bilaget til forordning (EØF) nr. 3846/87 i sektor »11. Produkter forarbejdet på basis af frugt og grøntsager« ændres værdien 50 % til 45 % for midlertidigt konserverede kirsebær henhørende under produktkode 0812 10 00 9100.
Artikel 2
Denne forordning træder i kraft den 24. februar 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. februar 1998.